- Var enige om at «Ylvis-låten» skulle fjernes fra iTunes
Tidligere denne uken fjernet iTunes den populære hitlåten, og nettstedet 730.no hevdet at avgjørelsen var basert på en tredjeparts påstander omkring opphavsrett. Arne Svare, medeier i Concorde som er produksjonsselskapet til Ylvis-brødrene, vil ikke svare på VGs gjentatte henvendelser om det er en tredjepart involvert. - Partene var enige om at låten skulle fjernes fra iTunes til vi hadde fått hele avtaleverket på plass, sier Arne Svare til VG. - Hvem er partene? - Jeg sier partene, og mener alle involverte parter, men vil ikke navngi disse uten at de er orientert og har sagt ja til å bli nevnt.På YouTube har videoen i skrivende stund nådd 29 millioner visninger og nettfenomenet har blitt omtalt i medier over hele verden. Svare forteller til VG at ingen av partene hadde sett for seg den enorme suksessen som låten har fått, og mener derfor det er viktig å få orden i det administrative. - Ambisjonen med å lage låten var å promotere et norsk TV-program, men så eksploderte det på nett, og plutselig ble det et produkt for det internasjonale markedet. - Hvor langt har dere kommet i prosessen? - Det som gjenstår er godkjenning og signering av avtaleverket. Dette tar tid ettersom det både er norske og amerikanske interesser i saken, alt fra tekstforfatterne, plateselskap, produsentene, streamingtjenester og forlag.Tidligere denne uken debuterte den populære låten på den amerikanske Billboard-listen på en imponerende 29. plass. - Nå begynner jobbingen med promoteringen av låten. Det har ikke vært mye tid til det hittil, både på grunn av alt papirarbeidet og at Ylvis-guttene lager to TV-programmer i uka, sier Svare til VG. Det har ikke lyktes VG å få en kommentar fra Ylvis-brødrene.
Ifølge produksjonsselskapet til Ylvis-brødrene ønsket alle involverte parter å fjerne «The Fox» fra iTunes.